Ettepanek on proportsionaalsuse põhimõttega kooskõlas järgmisel põhjusel: ühine kalanduspoliitika on ühine poliitika. Vastavalt aluslepingu artikli 43 lõikele 3 on nõukogul kohustus võtta vastu meetmed kalapüügivõimaluste kehtestamise ja eraldamise kohta.

Esitatud meetmed on kavandatud vastavalt ühise kalanduspoliitika eesmärkidele ja eeskirjadele ning need on kooskõlas liidu säästva arengu poliitikaga.

Nõukogu määrust (EL) 2019/1838, millega määratakse 2020. aastaks kindlaks teatavate Läänemere kalavarude ja kalavarurühmade püügi võimalused, tuleb muuta, et võimaldada teaduslikku kalapüüki kahe tursavaru kudemiskeelu ajal. Nõukogu määrusega (EL) 2020/123 on määratud 2020. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ning liidu kalalaevade suhtes teatavates vetes väljaspool liitu. Tavaliselt muudetakse kõnealuseid püügivõimalusi nende kehtivusaja jooksul mitu korda.

India ookeani lõunaosa kalanduskokkuleppe (SIOFA) 6. korralisel istungjärgul, mis toimus 1.–5. juulil 2019, tehti otsus põhjalähedase püügi meetmete ja püügikoormuse piiramise kohta kokkuleppega reguleeritavas piirkonnas. Kohtumisel kokkulepitud meetmeid tuleb rakendada liidu õiguses. Praegusi rakendusmeetmeid tuleb ajakohastada, et need kajastaksid koosolekul kokkulepitud meetmeid.

Tobias on lühikese elueaga liik, mille kohta tehakse teaduslik nõuanne kättesaadavaks veebruari teisel poolel, kuid tobiapüük algab juba aprillis. Nõukogu määrusega (EL) 2020/123 on kehtestatud lubatud kogupüügi (TAC) piirang nulltasemel. Seega tuleks seda piirangut muuta, pidades silmas viimaseid ICESi teaduslikke nõuandeid.

Nõukogu määrusega (EL) 2019/1838 on kehtestatud kaks Läänemere tursavarude püügi keeluaega kudemisperioodiks, et tagada häirimatu kudemine eesmärgiga suurendada varude uuendamist. Samas on oluline lubada neil keeluaegadel teha teadusuuringuid. Andmete aegridade katkestamine avaldaks väga negatiivset mõju kalavarude teaduslikule hindamisele, mis on kalapüügivõimaluste kehtestamise aluseks.

Rahvusvaheline Atlandi Tuunikala Kaitse Komisjon (ICCAT) otsustas 2019. aasta novembris toimunud aastakoosolekul kehtestada uued aruandluskohustused troopikatuunide kohta. Liikmesriigid peavad edastama suursilm-tuuni, kulduim-tuuni ja vööttuuni püügi igakuised andmed mõne laeva kohta. Neid meetmeid tuleb rakendada liidu õiguses ja vastavad viited tuleb lisada muutes määrust (EL) 2020/123.

•Konsulteerimine Ühendkuningriigiga

Kuna käesolev määrus tuleb vastu võtta Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus sätestatud üleminekuperioodi jooksul, konsulteerib komisjon Ühendkuningriigiga vastavalt kõnealuse lepingu artikli 130 lõikele 1.

2020/0037 (NLE)

Ettepanek:

NÕUKOGU MÄÄRUS,

millega muudetakse määrust (EL) 2019/1838 teatavate 2020. aasta kalapüügivõimaluste osas Läänemeres ja muudes vetes ning parandatakse ja muudetakse määrust (EL) 2020/123 teatavate 2020. aasta kalapüügivõimaluste osas liidu vetes ja väljaspool liitu

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 43 lõiget 3,

võttes arvesse Euroopa Komisjoni ettepanekut,

ning arvestades järgmist:

(1)Nõukogu määrusega (EL) 2019/1838 on määratud kindlaks teatavate Läänemere kalavarude ja kalavarurühmade püügivõimalused 2020. aastaks. Määrusega on kehtestatud kudemisperioodid kahele Läänemere tursavarule. Kalavarusid käsitlevate võrreldavate andmete katkematute aegridade tagamine on nende varude teadusliku hindamise jaoks oluline element. Seepärast on asjakohane lubada vastava keeluaja jooksul püügitoiminguid, mida tehakse eranditult teadusuuringute eesmärgil ja täielikus kooskõlas määruse (EL) 2019/1241 artiklis 25 sätestatud tingimustega. Määrust (EL) 2019/1838 tuleks seepärast vastavalt muuta.

(2)Nõukogu määrusega (EL) 2020/123 on määratud 2020. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ning liidu kalalaevade suhtes teatavates vetes väljaspool liitu.

(3)India ookeani lõunaosa kalanduskokkuleppe (SIOFA) aastakoosolekul 2019. aasta juulis võeti vastu otsus põhjalähedase püügi meetmete ja püügikoormuse piiramise kohta kokkuleppega reguleeritavas piirkonnas. Need meetmed võeti liidu õigusesse üle määrusega 2020/123. Siiski tuleks teha täiendavaid muudatusi tagamaks, et rakenduseeskirjad kajastaksid SIOFA otsuseid nõuetekohaselt. India ookeani lõunaosa kalanduskokkuleppe (SIOFA) aastakoosolekul 2019. aasta juulis võeti vastu viis ajutist kaitseala, kus kohaldatakse kalalaevade suhtes erieeskirju, et kaitsta merepõhja ökosüsteeme.

(4)Määruses (EL) 2020/123 on sätestatud, et ICESi 2a ja 3a rajoonis ning ICESi 4. alapiirkonnas on tobia lubatud kogupüük (TAC) null. Tobias on lühiealine liik ja Rahvusvahelise Mereuurimise Nõukogu (ICES) asjakohased teaduslikud nõuanded tehakse kättesaadavaks veebruari teisel poolel, samas kui püük algab 1. aprillil.

(5)Vaja oleks muuta tobia püügi piirnorme ICESi 2a ja 3a rajoonis ning ICESi 4. alapiirkonnas vastavalt Rahvusvahelise Mereuurimise Nõukogu (ICES) viimasele teaduslikule nõuandele, mis esitati 27. veebruaril 2020.

(6)Rahvusvaheline Atlandi Tuunikala Kaitse Komisjon (ICCAT) otsustas 2019. aasta novembris toimunud aastakoosolekul kehtestada uued aruandluskohustused troopikatuunide kohta. Liikmesriigid on kohustatud edastama Atlandi ookeanis suursilm-tuuni (thunnus obesus), kulduim-tuuni (thunnus albacares) ja vööttuuni (katsuwonus pelamis) püüdvate suurte õngejadalaevade (kogupikkus 20 m või rohkem) ja seinnoodalaevade igakuise saagi. Kui saak moodustab 80 % kvoodist, peavad liikmesriigid edastama kõnealuste laevade saagi iga nädal.

(7)Neid meetmeid tuleb rakendada liidu õiguses, muutes vastavalt määruses (EL) 2020/123 sätestatud suursilm-tuuni ja kulduim-tuuni lubatud kogupüügi tabeleid. Kuigi määruses (EL) 2020/123 ei ole vööttuuni kohta lubatud kogupüüki kehtestatud, tuleb viited sellele liigile lisada asjakohastesse ladinakeelsete nimetuste ja üldnimetuste võrdlustabelitesse.

(8)Määrust (EL) 2020/123 tuleks seepärast vastavalt parandada ja muuta.

(9)Määrustes (EL) 2020/123 ja (EL) 2019/1838 sätestatud püügi piirnorme kohaldatakse alates 1. jaanuarist 2020. Käesoleva muutmismääruse sätted, mis käsitlevad püügi piirnorme, peaksid seetõttu samuti kohalduma alates kõnealusest kuupäevast. Selline tagasiulatuv kohaldamine ei mõjuta õiguskindluse ja õiguspärase ootuse kaitse põhimõtteid, kuna asjaomased kalapüügivõimalused ei ole veel ammendatud.